CELEX: 52018PC0253
Language: lv
Date: 2018-04-30
Title: Priekšlikums PADOMES ĪSTENOŠANAS LĒMUMS par kontroles pasākumu piemērošanu jaunajām psihoaktīvajām vielām N-fenil-N-[1-(2-feniletil)piperidīn-4-il]ciklopropānkarboksamīdam (ciklopropilfentanilam) un 2-metoksi-N-fenil-N-[1-(2-feniletil)piperidīn-4-il]acetamīdam (metoksiacetilfentanilam)

EIROPAS KOMISIJA
            Briselē, 30.4.2018
            COM(2018) 253 final
            2018/0118(NLE)
            Priekšlikums
            PADOMES ĪSTENOŠANAS LĒMUMS
            par kontroles pasākumu piemērošanu jaunajām psihoaktīvajām vielām N-fenil-N-[1-(2-feniletil)piperidīn-4-il]ciklopropānkarboksamīdam (ciklopropilfentanilam) un 2-metoksi-N-fenil-N-[1-(2-feniletil)piperidīn-4-il]acetamīdam (metoksiacetilfentanilam)
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Padomes Lēmums 2005/387/TI par informācijas apmaiņu, riska novērtējumu un kontroli attiecībā uz jaunām psihoaktīvām vielām
                  1
                paredz triju posmu procedūru, pēc kuras jaunai psihoaktīvai vielai Savienībā var noteikt kontroles pasākumus.
            
            
               2017. gada 19. decembrī tika izdoti divi Eiropas Narkotiku un narkomānijas uzraudzības centra (EMCDDA) un Eiropola kopīgi ziņojumi, kas sagatavoti saskaņā ar Padomes Lēmuma 2005/387/TI 5. pantu. Pēc Komisijas un astoņu dalībvalstu iesniegtā pieprasījuma Padome, ievērojot iepriekšminētā Padomes lēmuma 6. panta 1. punktu, 2018. gada 29. janvārī prasīja novērtēt riskus, ko rada jauno psihoaktīvo vielu N-fenil-N-[1-(2-feniletil)piperidīn-4-il]ciklopropānkarboksamīda (ciklopropilfentanila) un 2-metoksi-N-fenil-N-[1-(2-feniletil)piperidīn-4-il]acetamīda (metoksiacetilfentanila) lietošana, ražošana un nelikumīga tirdzniecība, organizētās noziedzības iesaistīšanās, un attiecībā uz šo vielu ieviestu kontroles pasākumu iespējamās sekas.
            
            
               EMCDDA Zinātniskā komiteja saskaņā ar Padomes lēmuma 6. panta 2., 3. un 4. punktu novērtēja ar ciklopropilfentanilu un metoksiacetilfentanilu saistītos riskus. Riska novērtējuma ziņojumi 2018. gada 23. martā tika iesniegti Komisijai un Padomei. Riska novērtējuma galvenie rezultāti ir šādi.
            
            
               Ciklopropilfentanils
            
            
               ·Ciklopropilfentanils ir sintētisks opioīds un strukturāli radniecisks fentanilam, starptautiski kontrolētai vielai. Ciklopropilfentanils ir arī strukturāli radniecisks butirfentanilam, kas ir vēl viena starptautiski kontrolēta viela.
            
            
               ·Ciklopropilfentanils Eiropas Savienībā ir bijis pieejams vismaz kopš 2017. gada jūnija un ir konstatēts sešās dalībvalstīs. Divas dalībvalstis no 2017. gada jūnija līdz decembrim ir ziņojušas par 77 nāves gadījumiem, kuros apstiprināta ciklopropilfentanila iedarbība. Vismaz 74 gadījumos ciklopropilfentanils bija nāves cēlonis vai varētu būt veicinājis nāves iestāšanos.
            
            
               Metoksiacetilfentanils
            
            
               ·Metoksiacetilfentanils ir sintētisks opioīds un strukturāli radniecisks fentanilam, starptautiski kontrolētai vielai. Arī metoksiacetilfentanils ir strukturāli radniecisks okfentanilam un acetilfentanilam, kas ir starptautiski kontrolētas vielas.
            
            
               ·Metoksiacetilfentanils Eiropas Savienībā ir bijis pieejams vismaz kopš 2016. gada novembra un no 2017. gada jūnija līdz decembrim ir konstatēts 11 dalībvalstīs. Četras dalībvalstis ir ziņojušas par 13 nāves gadījumiem, kuros apstiprināta metoksiacetilfentanila iedarbība. Vismaz septiņos gadījumos metoksiacetilfentanils bija nāves cēlonis vai varētu būt veicinājis nāves iestāšanos.  
            
            
               Ievērojot Padomes Lēmuma 2005/387/TI 8. panta 1. punktu, Komisija sešu nedēļu laikā no riska novērtējuma ziņojumu saņemšanas dienas iesniedz Padomei iniciatīvu par kontroles pasākumu piemērošanu jaunām psihoaktīvām vielām visā Savienībā vai ziņojumu, kurā izskaidrots Komisijas viedoklis, kāpēc šāda iniciatīva nav nepieciešama. Saskaņā ar Tiesas 2015. gada 16. aprīļa spriedumu apvienotajās lietās C-317/13 un C-679/13, pirms tiek pieņemts akts, kura pamatā ir Padomes Lēmuma 2005/387/TI 8. panta 1. punkts, ir jākonsultējas ar Eiropas Parlamentu.
            
            
               Balstoties uz riska novērtējuma ziņojumos konstatēto, Komisija uzskata, ka ir pamatoti minētajām vielām visā Savienībā piemērot kontroles pasākumus. Spriežot pēc riska novērtējuma ziņojumiem, ciklopropilfentanila un metoksiacetilfentanila akūtais toksiskums var radīt smagu kaitējumu cilvēka veselībai.
            
            
               2.
                     PRIEKŠLIKUMA MĒRĶIS 
            
            
               Šā Padomes īstenošanas lēmuma priekšlikuma mērķis ir aicināt dalībvalstis piemērot ciklopropilfentanilam un metoksiacetilfentanilam kontroles pasākumus un kriminālsodus, kas paredzēti to tiesību aktos atbilstoši dalībvalstu saistībām, kuras izriet no Apvienoto Nāciju Organizācijas 1961. gada Vienotās konvencijas par narkotiskajām vielām, kas grozīta ar 1972. gada protokolu.
            
            
               2018/0118 (NLE)
            
            
               Priekšlikums
            
            
               PADOMES ĪSTENOŠANAS LĒMUMS
            
            
               par kontroles pasākumu piemērošanu jaunajām psihoaktīvajām vielām N-fenil-N-[1-(2-feniletil)piperidīn-4-il]ciklopropānkarboksamīdam (ciklopropilfentanilam) un 2-metoksi-N-fenil-N-[1-(2-feniletil)piperidīn-4-il]acetamīdam (metoksiacetilfentanilam)
            
         
         
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2005. gada 10. maija Lēmumu 2005/387/TI par informācijas apmaiņu, riska novērtējumu un kontroli attiecībā uz jaunām psihoaktīvām vielām
                  2
                un jo īpaši tā 8. panta 3. punktu,
            
            
               ņemot vērā Eiropas Komisijas priekšlikumu,
            
            
               ņemot vērā Eiropas Parlamenta atzinumu
                  3
               ,
            
            
               tā kā:
            
            
               (1)Eiropas Narkotiku un narkomānijas uzraudzības centra (EMCDDA) paplašinātās Zinātniskās komitejas īpašajā sanāksmē 2018. gada 21. martā, pamatojoties uz Lēmuma 2005/387/TI 6. pantu, tika sagatavoti riska novērtējuma ziņojumi par jaunajām psihoaktīvajām vielām N-fenil-N-[1-(2-feniletil)piperidīn-4-il]ciklopropānkarboksamīdu (ciklopropilfentanilu) un 2-metoksi-N-fenil-N-[1-(2-feniletil)piperidīn-4-il]acetamīdu (metoksiacetilfentanilu), un 2018. gada 23. martā tie tika iesniegti Komisijai un Padomei.
            
            
               (2)Ciklopropilfentanils un metoksiacetilfentanils ir sintētiski opioīdi, un pēc struktūras tie ir radnieciski fentanilam — vielai, kam piemēro kontroles pasākumus un ko plaši izmanto medicīnā par palīglīdzekli vispārējai anestēzijai ķirurģiskās operācijās un atsāpināšanai. Ciklopropilfentanils ir arī strukturāli radniecisks butirfentanilam, kas ir vēl viena starptautiski kontrolēta viela. Metoksiacetilfentanils ir strukturāli radniecisks okfentanilam
                  4
                un acetilfentanilam, kas ir starptautiski kontrolētas vielas.
            
            
               (3)Savienībā ciklopropilfentanils ir bijis pieejams vismaz kopš 2017. gada jūnija un konstatēts sešās dalībvalstīs, kuras ziņojušas par kopumā 140 konfiskācijas gadījumiem laikposmā no 2017. gada jūnija līdz 2018. gada janvārim. Neatklāto gadījumu skaits kopumā varētu būt lielāks, jo viela netiek regulāri kontrolēta. Lielākoties viela konfiscēta pulvera veidā, bet mazākos daudzumos arī šķidrā veidā un tabletēs. Atklātie daudzumi ir samērā mazi. Tomēr jāņem vērā konteksts, ka fentaniliem ir raksturīga ļoti spēcīga iedarbība.
            
            
               (4)Divas dalībvalstis ir ziņojušas par 77 nāves gadījumiem, kuros apstiprināta ciklopropilfentanila iedarbība. Šie nāves gadījumi ir notikuši īsā laikposmā, t. i., no 2017. gada jūnija līdz decembrim. Kopā ar ciklopropilfentanilu vairumā gadījumu konstatētas arī citas narkotikas. Vismaz 74 gadījumos ciklopropilfentanils ir bijis nāves cēlonis vai varētu būt veicinājis nāves iestāšanos. Nav ziņots par akūtas intoksikācijas gadījumiem, kuros būtu apstiprināta ciklopropilfentanila iedarbība. Varētu būt, ka saindēšanās gadījumā, kuru izraisījis ciklopropilfentanils, pretlīdzekļa iedarbība ir naloksonam. Gan neletālo intoksikācijas gadījumu, gan nāves gadījumu skaits varētu būt lielāks, jo netiek veiktas regulāras kontroles. Nejauša ciklopropilfentanila iedarbība var radīt risku lietotāja ģimenei un draugiem, tiesībaizsardzības iestāžu un ātrās palīdzības dienestu darbiniekiem, medicīnisko un tiesu medicīnas laboratoriju darbiniekiem, kā arī ieslodzījuma vietu un pasta darbiniekiem.
            
            
               (5)Nav tiešu pierādījumu, kas liecinātu, ka ciklopropilfentanila ražošanā, izplatīšanā (nelikumīgā tirdzniecībā) un piegādē Savienībā būtu iesaistīta organizētā noziedzība. Tomēr tas tika konstatēts heroīna paraugā un viltotās zālēs, tādēļ organizētās noziedzības līdzdalību nevar izslēgt. Pieejamie dati liecina, ka ciklopropilfentanilu ražo ķīmijas rūpniecības uzņēmumi, kas atrodas Ķīnā, bet arī Savienībā varētu būt iespējams ražot fentanilus.
            
            
               (6)Ciklopropilfentanils ar maldinošu apzīmējumu “pētniecības ķīmiskā viela” vai “legāls” aizstājējs nelegālajiem opioīdiem atrodams pārdošanā tiešsaistē mazos daudzumos un vairumā lielākoties pulvera veidā vai šķidrā veidā kā lietošanai gatavi deguna aerosoli. Turklāt dati, kas iegūti, konfiscējot šo vielu, rāda, ka ciklopropilfentanils ir ticis izmantots, lai izgatavotu viltotas populārās benzodiazepīna un analgētiķu tabletes. Dati, kas iegūti, konfiscējot šo vielu, liecina, ka ciklopropilfentanils varēja tikt pārdots arī nelegālajā opioīdu tirgū kā metoksiacetilfentanils, kā heroīns un maisījumos ar citiem opioīdiem, piemēram, heroīnu. Tādēļ lietotāji var nezināt, ka viņi lieto fentanilu.
            
            
               (7)Savienībā metoksiacetilfentanils ir bijis pieejams vismaz kopš 2016. gada novembra un konstatēts vienpadsmit dalībvalstīs, kuras ziņojušas par kopumā 44 konfiskācijas gadījumiem laikposmā no 2017. gada jūnija līdz decembrim. Neatklāto gadījumu skaits kopumā varētu būt lielāks, jo viela netiek regulāri kontrolēta. Lielākoties viela konfiscēta pulvera veidā vai šķidrā veidā, bet mazākos daudzumos arī tabletēs. Atklātie daudzumi ir samērā mazi. Tomēr jāņem vērā konteksts, ka fentaniliem ir raksturīga ļoti spēcīga iedarbība.
            
            
               (8)Četras dalībvalstis ir ziņojušas par 13 nāves gadījumiem, kuros apstiprināta metoksiacetilfentanila iedarbība. Kopā ar metoksiacetilfentanilu visos gadījumos konstatētas arī citas narkotikas. Vismaz septiņos gadījumos metoksiacetilfentanils ir bijis nāves cēlonis vai varētu būt veicinājis nāves iestāšanos. Ir ziņots par diviem akūtas intoksikācijas gadījumiem, kuros apstiprināta metoksiacetilfentanila iedarbība. Varētu būt, ka saindēšanās gadījumā, kuru izraisījis metoksiacetilfentanils, pretlīdzekļa iedarbība ir naloksonam. Gan neletālo intoksikācijas gadījumu, gan nāves gadījumu skaits varētu būt lielāks, jo netiek veiktas regulāras kontroles. Nejauša metoksiacetilfentanila iedarbība var radīt risku lietotāju ģimenei un draugiem, tiesībaizsardzības iestāžu un ātrās palīdzības dienestu darbiniekiem, medicīnisko un tiesu medicīnas laboratoriju darbiniekiem, kā arī ieslodzījuma vietu un pasta darbiniekiem.
            
            
               (9)Nav informācijas, kas liecinātu, ka metoksiacetilfentanila ražošanā, izplatīšanā, nelikumīgā tirdzniecībā un piegādē Savienībā būtu iesaistīta organizētā noziedzība. Pieejamie dati liecina, ka metoksiacetilfentanilu ražo ķīmijas rūpniecības uzņēmumi Ķīnā, bet arī Savienībā varētu būt iespējams ražot fentanilus.
            
            
               (10)Metoksiacetilfentanils ar maldinošu apzīmējumu “pētniecības ķīmiskā viela” vai “legāls” aizstājējs nelegālajiem opioīdiem atrodams pārdošanā tiešsaistē mazos daudzumos un vairumā pulvera veidā vai šķidrā veidā kā lietošanai gatavi deguna aerosoli. Dati, kas iegūti, konfiscējot šo vielu, liecina, ka metoksiacetilfentanils varēja tikt pārdots arī nelegālajā opioīdu tirgū, kur to pārdod vai izmanto, lai viltotu opioīdu analgētiķus un benzodiazepīnu. Tādēļ lietotāji var nezināt, ka viņi lieto fentanilu.
            
            
               (11)Ne Savienībā, ne, šķiet, citviet pasaulē ciklopropilfentanilam un metoksiacetilfentanilam nav atzīta lietojuma nedz medicīnā, nedz veterinārijā. Izņemot to, ka šīs vielas izmanto par analītisku references standartu un zinātniskos pētījumos, nav norāžu, ka tās var izmantot citām vajadzībām.
            
            
               (12)Riska novērtējuma ziņojumos secināts, ka datu trūkuma dēļ saistībā ar ciklopropilfentanilu un metoksiacetilfentanilu rodas daudzi jautājumi par riskiem cilvēka veselībai, sabiedrības veselībai un sociālajiem riskiem un uz tiem varētu atbildēt turpmāki pētījumi. Tomēr pieejamie pierādījumi un informācija par vielu radītajiem riskiem veselībai un to sociālajiem riskiem, kā arī vielu līdzība fentanilam, ir pietiekams pamats, lai visā Savienībā ciklopropilfentanilam un metoksiacetilfentanilam piemērotu kontroles pasākumus.
            
            
               (13)Ciklopropilfentanils un metoksiacetilfentanils nav minēts ne Apvienoto Nāciju Organizācijas 1961. gada Vienotās konvencijas par narkotiskajām vielām, ne Apvienoto Nāciju Organizācijas 1971. gada Konvencijas par psihotropajām vielām kontrolējamo vielu sarakstā. Patlaban vielas netiek vērtētas ANO sistēmā.
            
            
               (14)Astoņas dalībvalstis ciklopropilfentanilam un deviņas dalībvalstis metoksiacetilfentanilam piemēro kontroles pasākumus saskaņā ar valsts tiesību aktiem narkotiku kontroles jomā, un piecas dalībvalstis ciklopropilfentanilu un metoksiacetilfentanilu attiecīgi kontrolē saskaņā ar citiem tiesību aktiem, tādējādi kontroles pasākumu piemērošana minētajām vielām visā Savienībā ļautu izvairīties no šķēršļu rašanās tiesībaizsardzības iestāžu un tiesu iestāžu pārrobežu sadarbībā un veicinātu aizsardzību pret riskiem, ko var radīt vielu pieejamība un lietošana.
            
         
         
            
               (15)Ar Lēmumu 2005/387/TI Padomei ir piešķirtas īstenošanas pilnvaras, lai tā Savienības līmenī ātri un pamatojoties uz speciālām zināšanām, reaģētu uz jaunu psihoaktīvu vielu parādīšanos, ko konstatējušas un par ko ziņojušas dalībvalstis, un lai visā Savienībā piemērotu šīm vielām kontroles pasākumus. Tā kā ir izpildīti šādu īstenošanas pilnvaru piemērošanai nepieciešamie nosacījumi un procedūra, būtu jāpieņem īstenošanas lēmums, lai ciklopropilfentanilam un metoksiacetilfentanilam piemērotu kontroles pasākumus visā Savienībā.
            
            
               (16)Lēmums 2005/387/TI ir saistošs Dānijai, un tādēļ tā piedalās šā lēmuma pieņemšanā un piemērošanā.
            
            
               (17)Lēmums 2005/387/TI ir saistošs Īrijai, un tādēļ tā piedalās šā lēmuma pieņemšanā un piemērošanā.
            
            
               (18)Lēmums 2005/387/TI nav saistošs Apvienotajai Karalistei, tādēļ tā nepiedalās šā lēmuma pieņemšanā un piemērošanā, un Apvienotajai Karalistei tas nav saistošs un nav jāpiemēro,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Jaunajām psihoaktīvajām vielām N-fenil-N-[1-(2-feniletil)piperidīn-4-il]ciklopropānkarboksamīdam (ciklopropilfentanilam) un 2-metoksi-N-fenil-N-[1-(2-feniletil)piperidīn-4-il]acetamīdam (metoksiacetilfentanilam) visā Savienībā piemēro kontroles pasākumus.
            
            
               2. pants
            
            
               Dalībvalstis vēlākais [vienu gadu pēc šā lēmuma publicēšanas dienas] saskaņā ar valsts tiesību aktiem veic pasākumus, kas nepieciešami, lai 1. pantā minētajām jaunajām psihoaktīvajām vielām piemērotu kontroles pasākumus un kriminālsodus, kā paredzēts to tiesību aktos, kas atbilst to saistībām, kuras izriet no Apvienoto Nāciju Organizācijas 1961. gada Vienotās konvencijas par narkotiskajām vielām, kas grozīta ar 1972. gada protokolu.
            
            
               3. pants
            
            
               Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
            
            
               Šo lēmumu piemēro saskaņā ar Līgumiem.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 127, 20.5.2005., 32. lpp.
               
               
                  
                     (2)
                  
                        OV L 127, 20.5.2005., 32. lpp.
               
               
                  
                     (3)
                  
                        OV C ..., xx.xx.2018., . lpp.
               
               
                  
                     (4)
                  
                        Narkotisko vielu komisija 61. sesijā, kas notika 2018. gada martā, okfentanilu iekļāva Apvienoto Nāciju Organizācijas (ANO) 1961. gada Vienotās konvencijas par narkotiskajām vielām, kas grozīta ar 1972. gada protokolu (“Konvencija par narkotiskajām vielām”), I tabulā.